U turističkom naselju Jadrija kod Šibenika dogodio se nesvakidašnji incident. Hrvatski državljanin je izgubio kontrolu nad gliserom te s mora završio na kopnu udarivši pritom u parkirani automobil.

Oko 18:15 sati u naselju Jadrija kod Šibenika čovjek je gliserom s mora izletio 10 metara na kopno. Riječ je o hrvatskom državljaninu koji je bio pod utjecajem alkohola. Izmjereno mu je 1,16 promila alkohola u krvi. Nakon što je s mora završio na kopnu, udario je u parkirani automobil i na sreću nitko nije stradao. Pričinjena je samo materijalna šteta na gliseru i automobilu.

Prava je sreća što nema ozlijeđenih jer je gliser prošao plažom na kojoj su se nalazili kupači.



Iz PU šibensko-kninske rekli su nam kako je vozač glisera trenutno u policijskoj postaji na ispitivanju te kako je u tijeku očevid.

Ovo nije prvi ovogodišnji incident s gliserom. Riječ je o čak trećem incidentu samo ovog mjeseca. Podsjetimo, prije desetak dana je njemački turist poginuo u naletu glisera kod Makarske, a kod Crikvenice su se prije tri dana sudarili gliser i turistički brod te su ozlijeđene tri osobe.

